બપોરે બરાબર ૧૨-૩૦ ના ટકોરે ચુંટણી અધિકારીએ પ્રમુખના ભરાયેલા ફોર્મ પ્રમાણે ઉમેદવારના નામ જાહેર કરી હાથ ઉંચા કરી મતદાન કરવા સભ્યોને સુચના આપી હતી. જેમાં પ્રમુખના ઉમેદવાર પ્રધાનજી ઠાકોરનુ નામ બોલી સભ્યોને હાથ ઉંચા કરી મતદાન કરવા સુચના આપતા ૧૧ સભ્યોએ હાથ ઉંચા કર્યા હતા. પ્રધાનજી ઠાકોરે આ સમયે કોંગ્રેસના બેઠેલા સભ્યો તરફ નજર કરી હતી. પરંતુ એમની ગણતરી પ્રમાણે એક મહિલા સભ્યએ હાથ ઉંચો નહી કરતા મોં પડી ગયુ હતુ. ચુંટણીનુ ચીત્ર સ્પષ્ટ થઈ ગયુ હતુ. ચુંટણી અધિકારીએ પ્રમુખના બીજા ઉમેદવાર પ્રવિણભાઈ રેવાભાઈ પટેલનુ નામ બોલતા કોંગ્રેસના ૧૨ સભ્યોએ પુરા જુસ્સાથી આંગળી ઉંચી કરી મતદાન કર્યુ હતુ. આવુજ ઉપપ્રમુખની ચુંટણીમાં પણ થયુ હતુ. બળવો કરનાર સભ્યમાં રબારી રામજીભાઈ હલુભાઈને ૧૧ મત અને બઈશાબબા રણજીતસિંહ ચાવડાને ૧૨ મત મળ્યા હતા. ચુંટણી અધિકારીએ પ્રમુખ પદે પ્રવિણભાઈ રેવાભાઈ પટેલ અને ઉપપ્રમુખ પદે બઈશાબબા રણજીતસિંહ ચાવડાને ચુંટાયેલા જાહેર કર્યા હતા. ચુંટાયેલા પ્રમુખ અને ઉપપ્રમુખને હાર પહેરાવી સભ્યો અને કોંગ્રેસના કાર્યકરોએ શુભેચ્છા પાઠવી હતી.